Man en kleuter geskiet tydens Durbanville-rooftogArgieffoto ŉ Man is Saterdagaand doodgeskiet en sy kind in die maag getref tydens ŉ gewapende roof in Durbanville in Kaapstad. “Drie verdagtes in siviele klere, wat voorgegee het dat hulle polisiebeamptes is, het by die huis in Durbanville opgedaag,” het kol. Tembinkosi Kinana, woordvoerder van die polisie, Sondag in ŉ verklaring gesê. Die 36-jarige vrou en haar 21 maande oue baba was alleen by die huis. “Die rowers het die man se vuurwapen geëis en glo die vrou gedwing om haar man te bel dat hy moet huis toe kom, onder voorwendsel dat hul kind siek is,” het Kinana gesê. “Toe die man by die huis opdaag, het hulle hom in die kop geskiet en die kind in die maag geskiet. Hulle het die man se vuurwapen, ŉ Norinco 9mm, gebuit.” Die ma en kleuter is na ŉ nabygeleë hospitaal geneem vir behandeling. “Die polisie ondersoek die voorval. Niemand is nog in hegtenis geneem nie,” het hy bygevoeg. Verdere besonderhede is nog nie beskikbaar nie.